b"\n_START_ARTICLE_\nJacqueline Brumaire\n_START_SECTION_\nBiografia\n_START_PARAGRAPH_\nJacqueline Brumaire va fer els estudis de piano al Conservatori de Par\xc3\xads. Va ser acompanyant cantants com a pianista que va aprendre a cantar. En 1946 va debutar a l'Op\xc3\xa9ra-Comique de Par\xc3\xads en Les noces de F\xc3\xadgaro de Mozart, en el paper de la Comtessa. A continuaci\xc3\xb3, el mateix any, va cantar la  Juliette de Rom\xc3\xa9o et Juliette de Gounod._NEWLINE_Comen\xc3\xa7a despr\xc3\xa9s la seva carrera internacional: La Scala de Mil\xc3\xa0, teatres de Su\xc3\xafssa, Regne Unit, Espanya i B\xc3\xa8lgica. Les seves intel\xc2\xb7ligents interpretacions i la seva veu subtil li permeten d'abordar papers de soprano l\xc3\xadrica del repertori franc\xc3\xa8s i itali\xc3\xa0, com ara Mimi de La boh\xc3\xa8me de Puccini, Mica\xc3\xabla de Carmen de Bizet, Antonia dels Contes d'Hoffmann de Jacques Offenbach i Marguerite del Faust de Charles Gounod. _NEWLINE_A continuaci\xc3\xb3 aborda el repertori mozarti\xc3\xa0, amb Fiordiligi de Cos\xc3\xac fan tutte i Donna Anna de Don Giovanni. El seu enregistrament discogr\xc3\xa0fic d'aquestes hero\xc3\xafnes mozartianes li suposa el rebre un premi de l'Acad\xc3\xa9mie Charles-Cros.  _NEWLINE_Va participar en estrenes d'\xc3\xb2peres contempor\xc3\xa0nies. L'any 1951 va cantar Madame Bovary d'Emmanuel Bondeville i l'any seg\xc3\xbcent el Don Juan de Manara d'Henri Tomasi. Va cantar tamb\xc3\xa9 obres de Manuel Rosenthal i de Darius Milhaud. En 1952 va participar en la reestrena de l'\xc3\xb2pera Les indes galantes, una de les sis \xc3\xb2pera-ballet de Jean-Philippe Rameau, a l'\xc3\x92pera Garnier de Par\xc3\xads._NEWLINE_A Catalunya va participar el 8 de novembre de 1958 en un concert pertanyent a la celebraci\xc3\xb3 del cinquant\xc3\xa8 aniversari del Palau de la M\xc3\xbasica Catalana de Barcelona, amb la primera audici\xc3\xb3 del Stabat Mater de Francis Poulenc, amb l'Orfe\xc3\xb3 Catal\xc3\xa0 i la direcci\xc3\xb3 de Llu\xc3\xads Maria Millet. El compositor va estar present durant el concert. Posteriorment va participar en altres concerts a Catalunya, com ara en el R\xc3\xa8quiem de Verdi en mar\xc3\xa7 de 1964 en ocasi\xc3\xb3 del concert n\xc3\xbamero 1000 de l'Orfe\xc3\xb3 Catal\xc3\xa0, amb els cantants Josephine Veasey, Murray Dickie i Frederick Guthrie._NEWLINE_En retirar-se dels escenaris, a comen\xc3\xa7aments de la d\xc3\xa8cada del 1970, es va dedicar a l'ensenyament de cant al Conservatori de Li\xc3\xb3, a la direcci\xc3\xb3 del cor del Gran Teatre de Nancy i com a professora del conservatori regional d'aquesta mateixa ciutat. _NEWLINE_Nomenada per la Comissi\xc3\xb3 de Cant de la Direcci\xc3\xb3 Nacional de M\xc3\xbasica del Ministeri Cultura franc\xc3\xa8s, va anar en 1981 enviada a la Xina, a la ciutat de Pequ\xc3\xadn, amb la finalitat de participar en la preparaci\xc3\xb3 de la representaci\xc3\xb3 de Carmen de Bizet per un conjunt xin\xc3\xa8s i direcci\xc3\xb3 esc\xc3\xa8nica de Ren\xc3\xa9 Terrasson, sota la direcci\xc3\xb3 musical de Jean P\xc3\xa9risson._NEWLINE_El seu llibre autobiogr\xc3\xa0fic, Les arcanes de la cr\xc3\xa9ation lyrique: r\xc3\xa9flexions et souvenirs, va ser publicat el setembre de 2000, poques setmanes abans del trasp\xc3\xa0s de la cantant, el 29 d'octubre."